डॉक्टरों का रवैया तो पूरी तरह दुर्भाग्यपूर्ण और भर्त्सना के योग्य था। उन्होंने पोस्टमार्टम से संबंधित अनेक महत्वपूर्ण सूचनाओं को दबाकर रखा। वैसे यह कहा जा सकता है कि डॉक्टरों का किसी भी जांच से क्या लेना देना। परंतु यह बात यहां लागू नहीं होती है क्योंकि इस बात के स्पष्ट प्रमाण हैं कि डॉक्टरों ने सभी शवों का पोस्टमार्टम न तो ठीक से किया और कुछ मामलों में तो किया ही नहीं। एक मामले में तो डॉक्टरों ने सिर्फ इतना ही कहा कि मृत व्यक्ति के प्रायवेट अंगों को चोट पहुंची है। परंतु इस मृत महिला के फोटो देखने से स्पष्ट लगता है कि पहले उसके साथ बलात्कार किया गया और फिर उसकी हत्या की गई। इतने महत्वपूर्ण तथ्य को डॉक्टरों ने छुपाया।